《李龙眠山居图》
明代·王汝玉

群山苍翠开云屏，中有飞瀑悬青冥。绿阴深锁白日静，千岩万壑花娉婷。

龙眠居士神仙客，平生常著游山屐。荒崖幽谷遍经行，野鹤閒猿总相识。

百年人去空青山，独留翰墨传世间。画中三友如何即，高躅那远那能扳。

我生夙抱林泉癖，家住吴家山水国。十年游宦客京华，回首五湖烟树隔。

晴窗对画归兴新，绿萝飞花瑶草春。我当招起龙眠友，拂袖同为林下人。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。